Ο **Ντιαρά Τραορέ** (1935-1985) ήταν στρατιωτικός και πολιτικός από τη Γουινέα. Ηγήθηκε στρατιωτικού πραξικοπήματος τον Απρίλιο του 1984, μαζί με τον Λανσανά Κοντέ αλλά εκτελέστηκε με διαταγή του τελευταίου, έπειτα από την απόπειρα άλλου πραξικοπήματος εναντίον του νέου αρχηγού κράτους, το 1985.

Σταδιοδρομία
------------

Ο Τραορέ έλαβε στρατιωτική εκπαίδευση στη Γαλλική Στρατιωτική Σχολή του Φρεζί. Έπειτα από την ανεξαρτησία της Γουινέας το 1958 έγινε αρχικά διοικητής του τάγματος της Κουνταρά στην τότε περιφέρεια Φουτά Ζαλόν. Ωστόσο, ο πρόεδρος Αχμέτ Σεκού Τουρέ δεν του είχε εμπιστοσύνη και τον αποστράτευσε.

Στη συνέχεια έγινε περιφερειακός διοικητής. Στα τέλη της δεκαετίας του '70 έγινε μέλος του Δημοκρατικού Κόμματος της Γουινέας (PDG, *Parti Démocratique de Guinée*).

Έπειτα από τον θάνατο του Σεκού Τουρέ (Μάρτιος 1984) υπηρεσιακός πρόεδρος ανέλαβε ο πρωθυπουργός Λουί Λανσανά Μπεαβογκί. Στις 3 Απριλίου ο Τραορέ υποστήριξε ένα στρατιωτικό πραξικόπημα του οποίου ηγήθηκε ο αντισυνταγματάρχης Λανσανά Κοντέ. Εκτός από την ανατροπή του Μπεαβογκί, καταργήθηκε το κόμμα PDG και ο Κοντέ αυτοανακηρύχθηκε πρόεδρος, διορίζοντας πρωθυπουργό τον Τραορέ. Οι Κοντέ, Τραορέ και άλλοι κυβέρνησαν ως στρατιωτική χούντα, με την ονομασία Στρατιωτική Επιτροπή της Εθνικής Αποκατάστασης.

Όμως, μερικούς μήνες αργότερα ο Λανσανά Κοντέ υποβίβασε τον Τραορέ ως υπουργό Προεδρίας επί θεμάτων Εθνικής Παιδείας. Στις 4 Ιουλίου 1985 ο Τραορέ επεχείρησε να ανατρέψει τον Κοντέ, ο οποίος βρισκόταν σε σύνοδο κορυφής στο Τόγκο, όμως ο στρατός που ήταν φίλα προσκείμενος στον Κοντέ εξουδετέρωσε την απόπειρα. Ο Τραορέ κρύφτηκε για να μην συλληφθεί όμως συνελήφθη σύντομα από τις δυνάμεις του Κοντέ και τον κακοποίησαν άγρια, προβάλλοντας τις εικόνες στην τηλεόραση. Ο Τραορέ μαζί με περί τους 100 άλλους στρατιωτικούς, πολλοί από τους οποίους ανήκαν στην ίδια εθνοτική ομάδα Μαλινκέ, εκτελέστηκαν στις 8 Ιουλίου 1985.

Παραπομπές
----------

1. 1 2 3 4 5 6 7  O'Toole, Thomas· Baker, Janice E. (16 Μαρτίου 2005). *Historical Dictionary of Guinea*. Scarecrow Press. σελ. 203. ISBN 9780810865457.
2. ↑  Diallo, Mamdou Dian Donghol (23 Δεκεμβρίου 2008). «Guinea: President Conte dies at 74». Africa news. Αρχειοθετήθηκε από το πρωτότυπο στις 28 Σεπτεμβρίου 2011. Ανακτήθηκε στις 24 Δεκεμβρίου 2009.
3. 1 2  «ISS Africa – Home». *ISS Africa*. Ανακτήθηκε στις 8 Νοεμβρίου 2015.
4. ↑  «Lansana Conté Lansana Conté was the President of Guinea whose two and a half decades in power left his nation mired in poverty and corruption.». *The Daily Telegraph* (London). 2008-12-30.. Ανακτήθηκε στις 2010-05-01.
5. 1 2 3  «Latest International Human Rights News and Information – Amnesty International USA». *Amnesty International USA*. Αρχειοθετήθηκε από το πρωτότυπο στις 22 Ιανουαρίου 2011. Ανακτήθηκε στις 8 Νοεμβρίου 2015.
6. 1 2  Sarah, Cardinal Robert· Diat, Nicolas (28 Ιουλίου 2015). *God or Nothing: A Conversation in Faith with Nicholas Diat*. Ignatius Press. σελ. 54. ISBN 9781681496733. Ανακτήθηκε στις 24 Νοεμβρίου 2016.
7. ↑  Whiteman, Kaye (2008-12-24). «General Lansana Conté». *The Guardian* (London).. Ανακτήθηκε στις 2010-05-01.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 1890157643299538590001
* LCCN: no2019182329
* GND: 1212943686

 |

 |